Kedves Szülők!

Remélem jól vannak Mindannyian!

A fejlesztő feladatok mellé kerestem egy kis mozgásos játékot is, melyet akár együtt a család is végezhet.

1. Dobókockás játék:

Meg kell beszélni, hogy a dobókocka melyik oldalához milyen mozgást kell majd végrehajtani annyiszor, ahány szám szerepel a kockán. Pl.: 1 bukfenc, 2 guggolás, 3. terpeszugrás tapssal stb. A 6-os dobásnál új dobás van. Haladóknál lehet két dobókockával is játszani. Itt lehet variálni: összeadjuk a dobókocka számait és annyit kell csinálni az adott feladatból, vagy külön-külön feladat lesz a két dobókockához.

1. Zseblámpás kincskeresés:

Kimegy a gyermek a besötétített szobából, mi pedig elrejtünk egy előre kiválasztott tárgyat, játékot. Segíthetjük a megtalálást halk-hangos énekléssel, dúdolással, állathang kiadással (Ha közelít a célhoz hangosan, ha távolodik halkan). Félős gyermeknél ne erőltessük a játékot.

1. Ki a gyorsabb?

A játékkal remekül gyakorolhatjuk a gyors öltözködést, ruhahajtogatást, zokni párosítást, a lényeg, hogy mindent időre kell megcsinálni.

1. Szobor-játék:

Nyomjunk be egy jó kis zenét, és mondjuk meg a gyermeknek, hogy táncoljon, amíg a zene szól. Aztán hirtelen leállítjuk, és neki bele kell merevednie egy pózba. Akinek nem sikerül, vagy eldől, zálogot ad. Még izgalmasabb a játék, ha arra kérjük meg a gyermeket, hogy vegyen fel egy különleges pózt, pl. legyen valamilyen állat.

1. Ugróiskola felrajzolása és mehet a játék az ugróiskola szabályaival.
2. Lufi röplabda, vagy lufi tollas:

Fújjunk fel egy lufit, amit aztán egymásnak ütögethetünk tenyérrel, kézfejjel, ököllel, úgy megpróbálva, hogy ne essen le.

Tollas gyanánt lehet használni fakanalat, vagy akár spatulát is.

1. Hozd ide játék:

Kérjük meg a gyermeket, hogy hozzon oda hozzánk bizonyos tárgyakat: pl. 5 piros valamit, 3 puha valamit, 4 valamit, ami papírból van. Ezt lehet fokozni tovább, hogy megmondjuk milyen mozgást végezzen felénk haladva: pl. tyúklépésben, törpejárásban stb.

1. Két kis kakas:

Két kis kakas talál egy gilisztát, nem tudnak megosztozni rajta (egy erősebb kötél, vagy sál megfelel giliszta gyanánt). A földre húzzunk egy vonalat, a kis kakasok igyekeznek elhúzni egymástól a finom falatot. Az győz, aki áthúzza társát a középvonalon, vagy elhúzza a gilisztát.

1. Zokni célba dobás:

Zokni gombócokkal remekül tudunk célba dobni. Rakjunk ki egy vödröt és a gyermek próbáljon meg bele találni. Ha sikerül egy pontot kap, viszont nehezítünk úgy, hogy egy lépést hátra kell lépnie és onnan dobnia. 10 dobásból ki jut a legmesszebbre? Gyakorolhatjuk az egykezes, kétkezes, alsó- és felsődobást is.

1. Zokni célba dobás 2.:

Játszhatjuk a fenti játékot úgy is, hogy vödröket, tálakat rakunk egymás mögé, és így kell bele találni.

De üres nagy dobozon csinálhatunk lyukakat és azokon keresztül kell bele találni. Zokni helyett használhatunk pingponglabdát is.

1. Zokni kosárlabda:

A vödröt tegyük magasabb asztalra vagy polcra és úgy próbáljon meg bele célozni a gyermek.

1. Szoba bowling:

Töltsünk meg pár vizes palackot félig vízzel és egy labdával máris mehet a gurítás.

Nagyon jó szórakozást kívánok!

Üdvözlettel! D. Edina fejlesztőpedagógus

Gyál, 2020. 04. 30.